Ketolátka

Ketolátky sú látky produkované z mastných kyselín v pečeni. Ketolátky sú zdrojom energie v prípade, že iné zdroje (napríklad glukóza) nie sú dostupné, a to hlavne počas hladovania, nedostatku sacharidov v strave, pri intenzívnom cvičení alebo diabete.

Medzi ketolátky patria acetoacetát (kyselina acetyloctová), hydroxybutyrát (kyseliny β-hydroxymaslová) a produkt rozkladu acetoacetátu, acetón. Tieto látky sú vo vode rozpustné a obsahujú ketónovú skupinu. V pečeni sa tvoria z acetyl-CoA. Acetoacetát vzniká syntézou dvoch jednotiek acetyl-CoA. Hydroxybutyrát vzniká redukciou acetoacetátu a acetón vzniká dekarboxyláciou acetoacetátu. Proces syntézy týchto látok sa nazýva ketogenéza. Pri nedostatku iných zdrojov energie je možné tieto látky rozložiť v procese zvanom ketolýza a vznikajúci acetyl-CoA sa potom využíva pomocou citrátového cyklu, čím sa z ketolátok získava energia.

Pri neliečenej (alebo nedostatočne liečenej) cukrovke je pacient v konštantnom stave hladovania, takže jeho telo produkuje ketolátky ako zásobu energie. Acetoacetát spontánne degraduje na acetón, čo je cítiť v moči pacienta (ketonúria) i dychu. Podľa toho sa kedysi odhaľovali prípady cukrovky. Prítomnosť acetónu v dychu možno využiť ako biomarker pre zistenie cukrovky.

Referencie

Kategória:Látková premena
Kategória:Ketolátky
Kategória:Biomarkery